Meddelelse om afslutning af foranstaltningerne over for et tredjeland, som den 1. oktober 2015 blev underrettet om, at det muligvis ville blive identificeret som et ikkesamarbejdende tredjeland i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri

(2019/C 221/02)

Europa-Kommissionen (Kommissionen) har afsluttet de foranstaltninger, som den 1. oktober 2015 blev iværksat over for Taiwan (1) med Kommissionens afgørelse 2015/C/324/10 (2) om underretning af Taiwan om, at landet muligvis kunne identificeres som et ikkesamarbejdende tredjeland (3), når det gælder bekæmpelse af ulovligt, urapporteret og ureguleret fiskeri, i henhold til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (4) (IUU-forordningen).

1. Retsgrundlag

I henhold til artikel 32 i IUU-forordningen bør Kommissionen underrette tredjelande om, at de muligvis kan identificeres som ikkesamarbejdende lande. En sådan underretning er foreløbig og baseret på de kriterier, der er fastsat i IUU-forordningens artikel 31.

Kommissionen bør træffe alle de foranstaltninger, der er anført i artikel 32, over for sådanne lande. I meddelelsen bør Kommissionen især gøre rede for de vigtigste kendsgerninger og overvejelser, der ligger til grund for identifikationen, samt give landene mulighed for at reagere på meddelelsen og fremsende materiale, der modbeviser en sådan identifikation, eller eventuelt en handlingsplan med henblik på at forbedre og afhjælpe situationen.

Kommissionen bør give de pågældende tredjelande tilstrækkelig tid til at besvare meddelelsen og en rimelig frist til at afhjælpe situationen.

2. Procedure

Den 1. oktober 2015 underrettede Kommissionen Taiwan om, at landet muligvis kunne identificeres som et ikkesamarbejdende tredjeland, når det gælder bekæmpelse af ulovligt, urapporteret og ureguleret fiskeri (IUU-fiskeri).

Med henblik på at undgå identifikation som et ikkesamarbejdende land for så vidt angår bekæmpelse af IUU-fiskeri opfordrede Kommissionen Taiwan til at samarbejde med Kommissionen på grundlag af en foreslået handlingsplan for at rette op på de mangler, der var konstateret.

Kommissionen indledte en dialog med Taiwan. Landet svarede med mundtlige og skriftlige kommentarer, som Kommissionen vurderede og tog hensyn til. Kommissionen fortsatte med at indhente og efterprøve alle de oplysninger, som den anså for nødvendige.

Kommissionen konkluderer, at Taiwan har indført de nødvendige foranstaltninger til at standse det pågældende IUU-fiskeri og forebygge, at sådant fiskeri finder sted, og at det fører til, at landet muligvis kan identificeres som et ikkesamarbejdende land, når det gælder bekæmpelsen af IUU-fiskeri.

3. Konklusion

Under de givne omstændigheder og efter at have gennemgået ovennævnte overvejelser afslutter Kommissionen hermed de over for Taiwan iværksatte foranstaltninger i henhold til artikel 32 i IUU-forordningen for så vidt angår landets opfyldelse af sine folkeretlige forpligtelser som flag-, havne-, kyst- eller afsætningsstat og de foranstaltninger, landet har truffet for at forebygge, afværge og standse IUU-fiskeri. Kommissionen har fremsendt en officiel meddelelse til de relevante kompetente myndigheder.

At foranstaltningerne afsluttes som ovenfor nævnt, udelukker ikke, at Kommissionen eller Rådet senere kan træffe foranstaltninger i tilfælde af, at faktuelle forhold afslører, at landet ikke opfylder de folkeretlige forpligtelser, det har til at træffe foranstaltninger til at forebygge, afværge og standse IUU-fiskeri.

(1) Det Særskilte Toldområde Taiwan, Penghu, Kinmen og Matsu (Kinesisk Tapei).

(2) Kommissionens afgørelse af 1. oktober 2015 om underretning af et tredjeland om muligheden for, at det bliver identificeret som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri (EUT C 324 af 2.10.2015, s. 17).

(3) Betegnelserne »stat« og »land« vedrørende fiskerienheden Taiwan anvendes udelukkende i forbindelse med IUU-forordningen.

(4) EUT L 286 af 29.10.2008, s. 1.